Samarqandda "Turizm va sport vazir Kubogi" uchun bahslari boshlandi

Joriy yilning 27 noyabr kuni “Ipak yo`li” turizm va madaniy meros xalqaro universitetida sog`lom turmush tarzini targ`ib qilish va ommaviy sportni yanada rivojlantirishga qaratilgan “O`zbekiston Respublikasi Turizm va sport vaziri Kubogi” uchun musobaqalar bo`lib o`tadi.
Mazkur sport musobaqasi O`zbekiston Respublikasi Prezidentining 2020-yil 30 oktyabrdagi “Sog`lom turmush tarzini keng joriy etish va ommaviy sportni yanada rivojlantirish chora-tadbirlari to`g`risida”gi 6099-son Qarori, Vazirlar Mahkamasining 2020 yil 19 noyabrdagi “Sog`lom turmush tarzi va jismoniy faollikni oshirishni qo`llab-quvvatlash chora-tadbirlari to`g`risida”gi 735-son Qarori ijrosini ta`minlash maqsadida, shuningdek, “O`zbekiston yoshlari forumi-2021” oyligi e`lon qilinganligi munosabati bilan tashkil etildi.
Qayd etish joizki, “O`zbekiston Respublikasi Turizm va sport vaziri Kubogi” uchun turnir quyidagi yo`nalishlarda tashkil etiladi:
- mini futbol;
- shaxmat;
- badminton;
- armrestling;
- kvest.
Tasdiqlangan jadvalga asosan, badminton musobaqalarida 23 nafar (16 nafar o`g`il va 7 nafar qiz), futbolda - 67, ​​shaxmatda - 23 (14 nafar o`g`il va 7 nafar qiz), armrestlingda - 21 (17 nafar o`g`il va 4 nafar qiz), kvestda - 22 (15 o`g`il va 7 qiz), jami 129 nafar talaba (shundan 25 nafari qizlar) jalb etildi.
Tanlovda Samarqand iqtisodiyot va servis instituti, Urganch davlat universiteti, Farg`ona davlat universiteti, Buxoro davlat universiteti, Berdaq nomidagi Qoraqalpoq davlat universiteti, Qarshi davlat universiteti, shuningdek, “Ipak yo`li” turizm va madaniy meros xalqaro universiteti talabalari ishtirok etishdi.
Jamoaviy sport va engil atletika o`yinlariga ixtisoslashtirilgan bolalar va o`smirlar sport maktabi hududida (yopiq zalda) mini futbol bo`yicha final bosqichi bo`lib o`tadi.
“Ipak yo`li” turizm va madaniy meros xalqaro universiteti binosida esa badminton, shaxmat, armrestling bo`yicha final o`yinlari o`tkaziladi.
Registon maydonida kvest bellashuvlari bo`lib, unda universitet talabalari turli boshqotirma va mantiqiy topshiriqlar echish uchun test sinovlaridan o`tadi.
Sport musobaqalari yakunida “O`zbekiston Respublikasi Turizm va sport vaziri Kubogi” dasturining rasmiy qismi – taqdim etilgan barcha sport turlari bo`yicha g`oliblarni taqdirlash marosimi boshlanadi.
Ta`kidlash joizki, “O`zbekiston Respublikasi Turizm va sport vaziri Kubogi”ning final bosqichi O`zbekiston Respublikasi Turizm va sport vazirligi, Samarqand viloyat hokimligi hamda Samarqand viloyati Turizm va sport bosh boshqarmasi tashabbusi bilan o`tkazilmoqda. 
Musobaqaning maqsad va vazifalari:
- sog`lom turmush tarzini keng joriy etish, targ`ibot qilish va ommaviy sportni yanada rivojlantirish;
- insonlar ongida sog`lom turmush tarzini shakllantirish, aholi, ayniqsa, yosh avlodning jismoniy tarbiya va ommaviy sport bilan muntazam shug`ullanishi uchun zamonaviy sharoitlar yaratish;
- talabalarning jismoniy faolligini oshirish, sport musobaqalarini muntazam o`tkazish;
- talabalar o`rtasida yomon odatlardan voz kechish, turli kasalliklarning oldini olish, sport orqali yoshlarda jinoyat va illatlarga qarshi kurashish ruhini tarbiyalash;
- ommaviy sportning inson hayotidagi ahamiyatini, uning jismoniy va ma`naviy kamolotining asosini targ`ib qilish;
- jismoniy tarbiya va ommaviy sport bilan muntazam shug`ullanish uchun sharoitlardan foydalanish koeffisientini oshirish;
- talabalarning kuch-irodasi, o`ziga va qobiliyatiga bo`lgan ishonchini sport orqali oshirish, mustahkamlash.